LLYWODRAETH LEOL, CYMRU Enwi, cychwyn, dehongli a chymhwyso 1 1 Enw'r Gorchymyn hwn yw Gorchymyn Llywodraeth Leol (Gwerth Gorau) (Adolygiadau a Chynlluniau Perfformiad) (Cymru) 2000 a daw i rym ar 1 Ebrill 2000. 2 Yn y Gorchymyn hwn— ystyr “dangosydd perfformiad” (“ performance indicator ”) yw ffactor y mae'n rhaid cyfeirio ato i fesur perfformiad awdurdod gwerth gorau wrth iddo arfer swyddogaeth fel y'i pennir o bryd i'w gilydd naill ai gan orchymyn a wneir o dan adran 4(1)(a) neu gan awdurdod gwerth gorau yn unol â chanllawiau a roddir o dan adran 5(6)(a) o'r Ddeddf; ystyr “y Ddeddf” (“ the Act ”) yw Deddf Llywodraeth Leol 1999; ystyr “safon berfformiad” (“ performance standard ”) yw'r lefel isaf o wasanaeth a ddarperir sy'n dderbyniol ac y mae rhaid i awdurdod gwerth gorau ei chyrraedd wrth arfer swyddogaeth, a hynny'n cael ei fesur drwy gyfeirio at ddangosydd perfformiad ar gyfer y swyddogaeth honno, fel y'i pennir o bryd i'w gilydd gan orchymyn a wneir o dan adran 4(1)(b) o'r Ddeddf; ystyr “targed perfformiad” (“ performance target ”) yw'r lefel o berfformiad wrth arfer swyddogaeth y disgwylir i awdurdod gwerth gorau ei chyrraedd, dros gyfnod o flwyddyn o leiaf, a hynny'n cael ei fesur drwy gyfeirio at ddangosydd perfformiad mewn perthynas â'r swyddogaeth honno, fel y'i pennir o bryd i'w gilydd gan orchymyn a wneir o dan adrannau 5(6)(b) a (7)o'r Ddeddf. 3 Mae'r Gorchymyn hwn yn gymwys i awdurdodau gwerth gorau yng Nghymru ac eithrio'r rhai a bennir yn adran 1(1)(d) ac (e) o'r Ddeddf. Cyfnod yr adolygiadau gwerth gorau 2 Rhaid i awdurdodau gwerth gorau gynnal adolygiad gwerth gorau o'u holl swyddogaethau erbyn 31 Mawrth 2005 a rhaid iddynt gynnal adolygiad gwerth gorau pellach o'u holl swyddogaethau erbyn diwedd pob cyfnod dilynol o bum mlynedd. Cynnwys adolygiadau gwerth gorau 3 Wrth gynnal adolygiad gwerth gorau, rhaid i awdurdod gwerth gorau:— a ystyried a ddylai fod yn arfer y swyddogaeth; b ystyried ar ba lefel ac ym mha ffordd y dylai fod yn arfer y swyddogaeth; c ystyried ei amcanion mewn perthynas ag arfer y swyddogaeth; ch asesu ei berfformiad wrth arfer y swyddogaeth drwy gyfeirio at unrhyw ddangosydd perfformiad a bennir ar gyfer y swyddogaeth; d asesu cystadleurwydd ei berfformiad wrth arfer y swyddogaeth drwy gyfeirio at y ffordd y mae awdurdodau gwerth gorau eraill a busnesau masnachol a busnesau eraill, a chyrff yn y sector gwirfoddol, yn arfer yr un swyddogaeth, neu swyddogaethau tebyg; dd ymgynghori ag awdurdodau gwerth gorau eraill, busnesau masnachol a busnesau eraill, a chyrff yn y sector gwirfoddol, ynghylch arfer y swyddogaeth; e asesu ei lwyddiant o ran cyrraedd unrhyw safon berfformiad sy'n gymwys i'r swyddogaeth; f asesu ei gynnydd tuag at gyrraedd unrhyw safon berfformiad berthnasol sydd wedi'i phennu ond nad yw'n gymwys eto; ff asesu ei gynnydd tuag at gyrraedd unrhyw darged perfformiad perthnasol. Cynnwys cynlluniau perfformiad gwerth gorau 4 Rhaid i awdurdodau gwerth gorau gynnwys y materion canlynol yn eu cynlluniau perfformiad gwerth gorau— a crynodeb o amcanion yr awdurdod mewn perthynas ag arfer ei swyddogaethau; b crynodeb o unrhyw asesiad a wnaed gan yr awdurdod i ddarganfod ar ba lefel ac ym mha ffordd y mae'n arfer ei swyddogaethau; c datganiad sy'n pennu'r cyfnod y mae'n ofynnol i'r awdurdod adolygu ei swyddogaethau ynddo o dan adran 5(2) o'r Ddeddf ac erthyglau 2 a 3 o'r Gorchymyn hwn; ch datganiad sy'n dangos yr amserlen y mae'r awdurdod yn bwriadu ei dilyn wrth gynnal adolygiad gwerth gorau; d datganiad sy'n pennu unrhyw ddangosyddion, safonau a thargedau perfformiad a bennwyd neu a osodwyd ynglŷn â swyddogaethau'r awdurdod; dd crynodeb o asesiad yr awdurdod o'i berfformiad yn y flwyddyn ariannol flaenorol o ran dangosyddion perfformiad; e cymhariaeth o berfformiad hwnnw â pherfformiad yr awdurdod yn y blynyddoedd ariannol blaenorol; f cymhariaeth o berfformiad yr awdurdod fel y'i crynhowyd yn unol â pharagraff (dd) uchod, â pherfformiad awdurdodau gwerth gorau eraill yn y blynyddoedd ariannol blaenorol; ff crynodeb o'i asesiad o'i lwyddiant o ran cyrraedd unrhyw safon berfformiad a oedd yn gymwys ar unrhyw adeg yn y flwyddyn ariannol flaenorol; g crynodeb o'i asesiad o'i gynnydd tuag at gyrraedd unrhyw safon berfformiad a bennwyd ond nad yw'n gymwys eto; ng crynodeb o'i asesiad o'i gynnydd tuag at gyrraedd unrhyw darged perfformiad; h crynodeb o unrhyw gynllun gweithredu sydd i'w gyflawni yn y flwyddyn ariannol y mae'r cynllun yn ymwneud â hi at ddibenion cyrraedd targed perfformiad; i crynodeb o'r rhesymau dros bennu unrhyw darged perfformiad, a phenderfynu ar unrhyw gynllun gweithredu, mewn perthynas â swyddogaeth a adolygwyd o dan adran 5 o'r Ddeddf ac erthyglau 2 a 3 o'r Gorchymyn hwn, yn y flwyddyn ariannol flaenorol. Y dyddiad ar gyfer cyhoeddi'r cynlluniau perfformiad gwerth gorau 5 Rhaid i awdurdodau gwerth gorau gyhoeddi eu cynlluniau perfformiad ar gyfer blwyddyn ariannol erbyn 30 Mehefin o'r flwyddyn y mae'r cynlluniau yn berthnasol iddi. Y dyddiad ar gyfer anfon copïau o adroddiadau archwilwyr 6 Rhaid i gopïau o adroddiadau'r archwilwyr ynglŷn â chynlluniau gwerth gorau gael eu hanfon yn unol ag adran 7(5) o'r Ddeddf erbyn 31 Hydref o'r flwyddyn y mae'r cynlluniau yn berthnasol iddynt. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 . D. Elis Thomas Llywydd y Cynulliad Cenedlaethol 22 Mawrth 2000